khistorydata/jeongjo-sjw-relations huggingface dataset:
정조 16년
正月初一日午時上御重熙堂左承旨入侍時左承旨李敏采假注書沈能迪記事官洪樂游徐有聞以次進伏訖上命書傳敎曰原任提學李領府事左議政家元歲饌外食物衣資別爲輸送仍令閣屬官存問以來又命書傳敎曰洪領敦寧家元歲饌外食物衣資別爲輸送仍令郞官存問草記事分付該曹又命書傳敎曰故相金熤夫人尹氏家歲饌加數輸送仍令郞官存問草記事分付該曹又命書傳敎曰知事韓光會判府事具允鈺判敦寧李命植坡州牧使李敏輔行副司直洪檍趙瑍前判書鄭景淳李復永申應顯留守柳戇前判書李敬玉內外年邁七十外則歲饌加給內則紬疋輸送事分付該曹仍命退承史以次退出
정조 16년
行都承旨洪明浩坐直左承旨李晩秀內閣直右承旨未差左副承旨李義鳳坐直右副承旨申耆坐同副承旨李思祚坐注書李海淸病一員未差假注書崔致翼仕金致礪仕直事變假注書任㸁仕
정조 16년
大殿王大妃殿惠慶宮中宮殿內閣政院玉堂藥房翌日口傳問安答曰知道
정조 16년
藥房副提調洪明浩啓曰親詣社壇禮成祈穀徹宵將事離次經宿展拜太廟聖孝克伸伏未審夜間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安倂此仰稟傳曰知道王大妃殿惠慶宮中宮殿藥房口傳問安答曰知道
정조 16년
申耆啓曰大司憲黃昇源執義尹序東掌令韓光植持平李德鉉呈辭掌令金寅變在外持平洪秀晩未署徑監察茶時之意敢啓傳曰知道
정조 16년
傳于申耆曰侍衛軍兵毛具
정조 16년
傳于申耆曰古之士經傳爲茶飯名義爲芻豢今之人壞棄防範猖恣利慾吾道孤而異端熾日甚月盛焰焰滔滔予目中久不見讀書之士飭行之人豈求之太高而然然又試思之雖卑而求之其難索如索緣木之魚無他由興勸之違其方予甚愧之今日招徠之擧卽先從隗始也經筵官李城輔乘馹上來事下諭京畿監司
정조 16년
假注書沈能迪差祭代尹行逵落點
정조 16년
假注書金履載差祭代崔致翼落點
정조 16년
假注書尹行逵在外代金致礪落點
정조 16년
兵曹口傳政事鄭觀采爲宣傳官
정조 16년
李義鳳啓曰吏曹郞廳來言應資老人加資下批政事取稟傳曰當日爲之
정조 16년
申耆以吏批言啓曰侍從臣父年七十人每於歲首抄啓加資事載在法典矣侍徒臣父年七十人員別單書入之意敢啓傳曰知道皆令今日政下批
정조 16년
以慶尙監司鄭大容狀啓飭躬修行之士姓名開坐事傳于李思祚曰今日政初仕調用如無窠依近例準朔直長二人次次區處後擬入前監後宋彙敏近因別薦收用相換無端減仕云此則以出六施行嶺南初仕人仍令催促上來登筵
정조 16년
有政吏批判書金文淳進參判李在學進參議沈煥之病右副承旨申耆進以李晩秀爲承旨朴天衡爲刑曹參議徐浩修爲尙衣提調吳載純爲司僕提調安弘迪爲尙衣直長李顯正爲禧陵直長金龍見爲獒樹察訪許默爲內贍奉事朴彬源爲義盈奏事朴漢東爲光陵參奉權思潤爲敦寧參奉李城輔徑筵官單付趙鎭宅義州府尹單付宗廟副奉事黃道源監役洪秉周相換故府使沈澥贈吏參例兼進士沈厚俊贈吏議已上廣州府尹沈晉賢兩代追贈前判書徐晦修任希曾已上今加正憲前虞候姜重齊今加嘉義前僉知尹㫛今加嘉善已上依定式加資事承傳司直洪秀輔年七十今加嘉義侍從臣前承旨洪仁浩父前牧使金履信年七十今加通政侍從臣吏曹判書金文淳父通德郞姜必嶽年七十侍從臣前掌令姜世綸父幼學金樂大年七十侍從臣前掌令金星甲父已上今超道政已上加資事承傳
정조 16년
兵批判書李秉模進參判洪聖淵病參議安廷玹病參知金載翼入直左副承旨李義鳳進以李東泰爲同知李道善爲訓鍊主簿李光燮爲水原中軍副司直李祖承曺允大鄭益祚以上竝單付副司果洪景斗鄭厚東宋彙敏竝單付
정조 16년
洪明浩啓曰新除授左承旨李晩秀卽爲牌招何如傳曰允
정조 16년
以江界府使權狀咨疏批祗受後民戶還集形止馳啓事傳于李思祚曰觀此狀辭去者欲來往者欲還有其路云爾則欲來欲還者隣之族之族隣亦當隨以爭坌矣今日卽新元第二日也是日見此狀可謂新年第一喜消息何等奇奇幸幸嗣後守土之臣誠心招來此月聚一村次月聚一里今式添幾百戶新籍來式添幾千戶加錄賦斂愈省而人口愈增野無不墾之土家無不富之産仰事俯育樂生奠業雖驅而逐之無之他之心然後方可曰幾年爲江民費勞之本意庶得而食其效惟此十行之別諭用替江界一府春祝之帖語益須勉旃慥慥勿怠事令廟堂措辭嚴飭趁立春日行會仍令該守揭付公堂之門楣與府內士民共圖答揚之道
정조 16년
申耆以吏批言啓曰襄陽定平降號已滿十年之限襄陽縣監定平縣監竝陞爲都護府使何如傳曰允
정조 16년
李義鳳以戶曹言啓曰因傳敎奉朝賀鄭存謙領敦寧洪樂性家各元歲饌外食物米伍石太貳石猪肉五斤衣資綿紬五疋木綿七疋參考前例磨鍊輸送仍令本曹郞官存問之意敢啓傳曰知道
정조 16년
李義鳳以戶曹言啓曰因傳敎故相金熤夫人尹氏家歲饌米五石太貳石猪肉五斤加數輸送仍令本曹郞官存問之意敢啓傳曰知道
정조 16년
申耆以備邊司言啓曰貢市人詢瘼所懷有草記之命矣取見其所懷則外都庫主人等以爲先進排後受價木物措備必須稱貸故債利漸滋本邊相當莫可支保外監罷貢米二千餘石自惠廳移送於戶曹以六千兩每年分等上下於內都庫事旣已定式矣渠等一年所用木物價亦以惠廳移來者依內都庫例分等上下事亦爲定式云外都庫主人等昨年亦以此事陳瘼於詢問時而自本司防啓今此復訴極爲猥越置之布廛市民等以爲亂廛更加嚴禁云內貰器廛市民等以爲凡諸國役策應而貿易獨不擧行此後質昜還爲策應亂廛依前禁斷云通共發賣旣有廟堂定式行之半年京外稱便而乃敢以禁斷亂廛之說肆然呼訴民習之不畏國法誠極痛駭今雖以歲初之故姑爲安徐而後復若此則各別痛治之意預爲分付至於內貰器廛人之願當貿昜禁斷亂廛云云而尤爲屑越一竝勿施懸房市民等以爲市業日益倒懸之中三法司禁吏橫侵懸房已成痼弊而昨年特敎禁斷而至爲截嚴傳敎一通揭板于各懸房之後禁吏輩不敢作弊矣所揭之板自京兆一時撤入而弊復如前故本館堂上言送還推精備別樻使之奉安而京兆又復撤入此莫非禁吏輩欲逞其欲之致京兆撤入之板卽命還揭以爲安業保生之地內司進排牛油每斤上下比諸市直猶不爲折半之價落本失利云法司橫侵之弊前後申飭至爲嚴截其所奉行自當常目在之而京兆之撤去揭板槪爲其事面之猥越也若使諸法司奉揭傳敎永久恪遵則豈必揭板于渠房然後始可申明乎以此嚴飭諸法司一遵昨年特敎擧行如有違越現發之弊則當該堂郞草記論勘之意分付所謂牛油微瑣之事至煩上聽無嚴之習極爲可駭而第自本司申飭內司景慕宮坊二契南草旅客主人等以爲本以旅客資生之民壬寅春募入居生而南草雉淸木器四種盡入本坊事成節目施行矣各處商賈要路誘入一旅不到萬無資生之望將未兔塡壑之境令京兆一依前節目申明知委云二契坊民與旅客主人之以此相訟不知幾度而所謂節目元非廟堂所成給且近都庫故使之勿施矣又此呼龥猥濫極矣置之都下冶匠等以爲渠等衣食只在於手自鍜鍊之中方鐵一款而近因破鐵廛人幻改市案攘奪本業積年相訟矣丁未判下之後昨年正月詢瘼時又以中方鐵一依丁未判下付諸冶匠事自備局草紀蒙允而廛人輩反生專奪之計以通共發賣之意告訴京兆廣貿中方鐵積置都庫任意闊狹依前判付如舊作業云冶匠等前雖得訟亂廛無禁之後則毋論彼此皆在通同發賣之料別無可論置之何如傳曰允內需司牛油事其物雖微用處夥然蓋歲饌條各處應下之數爻比前不啻優厚則此必內司所屬憑藉燭柄之夥多有此作弊之端而然大抵切可惡者內司所屬也難化而難敎莫甚於此輩頑苗可格此輩不可格崔必恭可感此輩不可感月前輸送歲饌米包也越江潛偸者居半領去官來告事狀以不治治之意特爲勿問又以牛油事登聞於歲饌分給未久之時廛人等所訴決非孟浪之說平市提調金尙集貢市堂上差下過三日後司屬一竝捉來嚴杖査處事分付可也
정조 16년
正月初二日辰時上御春塘臺犒饋入侍時行都承旨洪明浩左承旨李敏采右承旨李義鳳左副承旨申者右副承旨李思祚同副承旨趙鎭宅假注書金履載沈能迪記事官洪樂游徐有聞檢校直提學朴祐源檢校直閣李晩秀徐榮輔以次隨駕上具翼善冠衮龍袍乘輿出延生門由明光門至靑陽門駐輿下敎曰挾輦軍胡爲先入於軍兵犒饋所乎宣傳官奏曰前例云然故如是指揮矣上曰安有如許前例乎命拿出仍命招入行首宣傳官金益彬敎曰誰爲此前例之說乎每年犒饋犒饋軍兵則先爲待令於信地挾輦軍及前棑排立於門外待駕出環衛卽三百年不昜之定規也爾爲宣傳官幾年而尙不知應行之例乎況名以挾輦不爲扈駕徑先入送萬萬可駭如爾無狀之類皆爲宣傳官徒費廩祿全不事事如是而豈敢爲行首之任乎命兵判李秉模曰歲首犒饋重禮也三百年來未嘗或闕雖未展謁之前如期臨行或合番或分番其例不一而自丙申以後必於新舊軍交代之時合番犒饋故每年歲初爲之所饋者雖不過入直軍兵其法意則不輕而重故予於昨日勞動之餘尙此趁早親臨彼宣傳官輩不有法意漫於擧行應行規例致煩酬應如此之類將焉用哉宣傳官金益彬行首之任爲先汰去降定曹司卿其卽速出代仍命書傳敎曰行首宣傳官有闕代令該曹口傳差出出駕前下敎上又敎曰大抵近來占便成習雖以翰林事言之藥房問安時都提調入來則上番進去提調副提調問安則下番進去古例然也聞今日藥房問安時以史官之不備移時遲滯末乃以兼春秋代送云事之寒心莫此爲甚諸承宣聞之乎藥房問安事體莫重憚於早起偃息自便使兼史代行古來遺規無難壞了萬萬痛駭承旨聞其委折可也耆傳下敎上曰下番所爲固已可駭而上番不爲檢飭亦極駭然此等事目政院所當察飭而都承旨以其子之故每欲庇護而無一言耶政院事尤不成說矣大駕詣春塘臺御幕次耆曰今日藥房問安時下番翰林當爲進去而替送兼春秋事甚未安當該翰林所當重勘而本院請推之外無他可施之罰何以爲之乎上曰翰林皆備員替送兼史者事未前聞渠輩飭墨未晞作罪如此今聞非特初犯之罪云尤豈不駭然乎下番設或占便上番當替行上番又或稱托下番又當代爲則焉敢爲此擧乎然渠輩皆差祭誓戒在今夜皆令事過後拿處堂后之事堂上檢飭而知申又一院之長則縱子任渠所爲一軟屢月然後始收敍則又不敎飭又有今日所爲莫重啓辭因其子睡未起不爲入啓寧有如許紀綱乎都承旨爲先從重推考仍令堂后修擧間坐直可也出擧條上曰春享祭官李明淵差於何執事乎鎭宅曰爲祝史矣上曰以通淸爲大祝曾有下敎而今差祝史云是禮房不善擧行之致也仍命書傳敎曰所重何如則有此做錯該房承旨趙鎭宅特補灣尹時任府尹遞付京職仍令再明日辭朝上命鎭宅進前敎曰爾家以喬木世家不幸世故多端凋弊至此予嘗㦖然且爾家前後往西邑者皆不兔僨事此不但爾家之恥其貽羞朝廷亦當如何當初箕尹之以副擬點下意亦有在而渠不能對揚朝家之意至今追思悔之無及今又以成於三之意送爾西土古人雖曰三思則惑姓趙之人豈盡不利於西耶爾須體予此心以前轍爲戒以忠定爲法夙夜殫竭約己奉公則朝家自當知之如或未知無愧乃心則斯可矣如是則豈但洗爾一家之恥可使朝家有勵廉之效此卽汝洗滌圖報之一機會爾其勉之到邑之日念念在玆須不忘今日之敎可也仍命先退耆跪告行犒饋禮上敎訓將趙心泰曰今番園幸定例卿與兵判相議釐正各別詳愼而昨年則卿在水原今番又當以都監隨駕矣前定之例今兵判爲之而多有未備者今幸則參酌考定雖或有一二未盡處明年又當潤色則可成一副當定例矣俄者宣傳官所爲卿亦聞之乎心泰曰臣已聞之而極爲駭然矣上曰此輩旣不以文不以筆而弓馬出身則惟當守其本分奔走殫竭而近來驕縱之習漸成全不操心至有今日之擧誠極痛惡矣名曰挾輦而不爲扈從則烏在其挾輦之義乎榮輔曰原任提學領府事左議政家遣閣屬官存問以來事昨已有命而本閣全未聞知今朝因朝紙所出始得擧行兼吏設置政爲隨事卽報況大臣家存問事體自別而初不通報致此遲滯兼吏自本閣從重科治而不能提飭之失亦不可無警當該承旨施以罷職之典恐不可已故敢此仰達矣上曰依爲之兼吏待用牌令該曹嚴囚待下敎勘律當該承旨不可罷職而止事過後拿處可也出擧條以慶尙監司狀啓上命書判付訖顧吏判金文淳曰初仕有見在之窠乎文淳曰雖無見窠欠次推移則似可變通矣上敎宣傳官金益彬曰每年犒饋減其節次矣今番則如例盡行可也上曰金履信加資今月內下批事分付賤臣承命出傳犒饋禮畢上入小次少頃出乘輿命書傳敎曰新舊番軍兵歲首犒饋卽爲慰士之擧列朝每於歲首必臨行雖値齋日未嘗或闕此不易之古規故今日亦已禮成而朝參則春展謁在前則例多退行今春歲謁姑未爲之初五日朝參更待下敎爲之事分付大駕由靑陽門入延生門還內諸臣問安後以次退出
정조 16년
行都承旨洪明浩坐直行左承旨李祖承坐右承旨李晩秀內閣直左副承旨李義鳳坐右副承旨申耆坐直同副承旨未差注書李海淸病一員未差假注書崔致翼仕直金致礪仕事變假注書任㸁仕
정조 16년
申耆啓曰大司憲黃昇源執義尹序東掌令韓光植持平李德鉉呈辭掌令金寅變在外持平洪秀晩未署經監察茶時之意敢啓傳曰知道
정조 16년
洪明浩曰同副承旨李思祚今日不爲仕進卽爲牌招何如傳曰許遞前望單子入之待下批牌招察任
정조 16년
承旨前望單子入之李祖承落點
정조 16년
傳于洪明浩曰戶房承旨與京畿監司入侍
정조 16년
傳于申耆曰諸道尤甚邑守令中如有上京人催促下送差使員守令纔有下送之命邊將一體催促下送其中古城僉使徐龍輔乍往旋還之際徒爲鎭弊待開政前職內擬事分付
정조 16년
申耆以司僕寺一二提調意啓曰分養馬故失瘦瘠不馴守令每於畢上納後依法典錄啓請罪矣去辛亥年所納分養馬有頉各營邑守令現告成冊今始齊到故抄出啓目書入依例施罰之意敢啓傳曰知道
정조 16년
壬子正月初三日申時上御重熙堂戶房承旨京畿監司入侍時戶房承旨李祖承假注書崔致翼記事官洪樂游徐有聞京畿監司徐鼎修以次進伏訖上曰園幸在近治道等事預爲留意而期無一毫貽弊於民邑之地可也鼎修曰當仰體軫念民邑之德意着實奉行矣鼎修曰此時畿邑守令許久曠官可悶未赴任守令竝令該曹催促下送何如上曰依爲之諸道未赴任守令差使員及因公上來守令皆令明日下送可也出擧條命讀公事書判付訖命退諸臣以次退出
정조 16년
行都承旨洪明浩坐直行左承旨李得臣坐直右承旨趙衍德在外左副承旨尹行任坐右副承旨李義鳳坐同副承旨申耆坐注書李海淸病一員未差假注書金乃默仕金致礪仕直事變假注書任㸁仕
정조 16년
藥房都提調洪樂性副提調洪明浩啓曰歲律載新景祿滋至伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區下忱敢來問安倂此仰稟答曰知道王大妃殿惠慶宮中宮殿藥房口傳問安答曰知道
정조 16년
洪明浩啓曰左承旨李祖承今日不爲仕進卽爲牌招何如傳曰許遞與未差之代前望單子入之待下批牌招察任
정조 16년
承旨前望單子入之李得臣尹行任落點
정조 16년
李義鳳啓曰卽見平安監司洪良浩漂人領到狀啓則去月二十七日封發今日始爲到院西路旣有撥遞則雖尋常狀啓固不可如是遲滯況漂人護送事係邊情而有此稽忽事極未安其稽滯委折爲先自備局發關査處當該道臣不飭之失不可無警從重推考何如傳曰允
정조 16년
備忘記義州府尹趙鎭宅三和府使李普漢幕嶺萬戶金鼎瑞下直各長弓一張長箭一部片箭一部筒兒一箇賜給
정조 16년
傳于尹行任曰右承旨入侍
정조 16년
傳于李義鳳曰請臺臺臣一竝遞差
정조 16년
傳于洪明浩曰康津縣監興德縣監當日辭朝
정조 16년
傳于申耆曰舟橋司有司堂上金文淳仍任看檢園幸定例自多釐正者兵判仍爲照檢訓將眼同爲之事分付科外隨率及法外支應依昨年例大臣預爲發遣文武備郞分站考察事招致備郞分付
정조 16년
以李福休李熙變沈弘祖金鎭九尹範益朴宗柱金相九李煥益韓泳元永麟許浣田遇聖黃勉基金復淵崔鍚元朴弼漢黃仁燁趙一源張守初等囚單子傳于李義鳳曰所爲雖甚無禮何足責附過放送
정조 16년
李義鳳啓曰卽者義禁府都事來言時囚罪人李運昌趙祥逵今日內有勘放草記之命而判義韓光會未肅拜次堂例不得擧行云判義禁韓光會卽爲牌招何如傳曰令次堂擧行
정조 16년
以古城僉使徐龍輔狀啓本鎭依壯勇營拜峯鎭例自辟差遣事傳于申耆曰觀此狀辭以無用之小鎭作有用之關防昔避今願回殘爲蘇誠爲兩便之策而兵使報壯營別單之姑不啓下者係是關防欲問大臣處之矣今仍鎭將之以差員上來更又詳問形便則關防之外鎭下民情亦不可不念古城僉使移屬壯營自辟窠而些小節目令道帥臣往復本營從便爲之事令廟堂分付
정조 16년
兵曹口傳政事副司直徐龍輔
정조 16년
假注書崔致翼改差代金乃默落點
정조 16년
傳于洪明浩曰政官牌招開政
정조 16년
有政吏批判書金文淳進參判李在學進參議沈煥之進行都承旨洪明浩進以李𡊠爲同成均徐浩修爲藝文提學尹長烈爲揚州牧使洪秉臣爲康津縣監金聖和爲興德縣監義盈奉事朴彬源司饔奉事李鎭成相換襄陽府使單申大年定平府使單鄭獜采軍器直長單金兌琦奉事單金兌煌副奉事單李得仁參奉單裵贊游承文著作單孫會慶兼春秋單洪聖臣
정조 16년
兵批判書李秉模進參判未差參議安廷玹病參知金載翼入直行左承旨李得臣進以徐龍輔爲副摠管金履信爲僉知鄭惟轍爲武兼護軍金履信姜必岳金樂大竝單付高應濂爲古城僉使
정조 16년
傳于洪明浩曰爲其便養兼是熟手伊川府使洪義榮與新除楊州牧使相換仍令除朝辭赴任
정조 16년
吏曹口傳政事伊川府使洪義榮楊州牧使尹長烈相換
정조 16년
兵曹參判前望單子入之李在學落點
정조 16년
承旨前望單子入之趙衍德落點
정조 16년
洪明浩以吏曹言啓曰因傳敎未赴任守令差使員及因公上來守令皆已催促下送而差使員守令中井邑縣監鄭東輔親病方劇不得離捨下去云雖未知親病之如何而特敎申飭之下不卽下去事體所在誠極未安本曹請推之外無他可施之罰何以爲之敢稟傳曰改差井邑斗邑不可不另擇下送今日政差出仍令明日辭朝可也
정조 16년
吏批三政以趙華鍚爲興德縣監尹𣇍爲井邑縣監
정조 16년
四政金在明爲珍山縣監李旭祥爲泗川縣監
정조 16년
傳于李得臣曰宣傳官中奉命人改差今日政差代
정조 16년
兵批以金燨爲五衛將趙恩鍚爲宣傳官李顯道爲宣傳官副司果姜彙喆洪栒竝單付
정조 16년
傳于申耆曰都政卽百司千官之擧滯疏鬱之大政而今番都政太不成說今日適因窠多不憚勞憊夜幾撤漏如是酬應而序陞之人多越久次雖緣生疎非提飭之本意兵曹判堂李秉模推考點下序陞望筒中一從久次付標以入之意分付
정조 16년
傳于洪明浩曰一提學吳載純仍任前職
정조 16년
吏批五政以洪浩源爲刑曹正郞白東衡爲監察李鼎運爲光州牧使李亨正爲珍山縣監吳載純奎章閣提學單付
정조 16년
洪明浩以吏批言啓曰新除授珍山縣監李亨正呈狀內矣身以惱後瘇方在危劇中當日辭朝有命而萬無起動出肅之望云身病旣如是則促敎之下有難等待其差歇依例罷黜何如傳曰改差差代可也
정조 16년
兵批以李堯憲爲訓鍊正柳光濂尹師任爲主簿
정조 16년
洪明浩啓曰內醫院官員以都提調副提調意啓曰提調洪檍謂有身病今日問安不爲仕進卽爲牌招何如傳曰許遞
정조 16년
吏批六政以吳載純爲內醫提調李洛秀爲軍資判官宋彙敏爲掌樂主簿
정조 16년
傳于李得臣曰內乘有闕之代今日政時仕中擬入虛司果次次收用
정조 16년
兵批以張東源宋碩弼金聲贊爲武兼洪禹九爲部將李海範爲內乘李喜大爲訓鍊判官曺允彦爲主簿金尙裕爲武兼
정조 16년
吏批七政以李致中爲大司憲權以綱爲大司諫李彦祐爲執義尹行履爲司諫金孝眞爲獻納成彦檝爲持平尹致性爲掌令嚴耆李翊模爲正言李榮運爲禁府都事
정조 16년
八政以李𡊠爲刑曹判書黃乃正爲典籍
정조 16년
傳于李得臣曰未下直營將虞候改差司果出六之多未有甚於今番大政積薪可悶新資之不能如數亦爲堂下之沈滯其代以三品中擬入以爲次次疎通之地事分付
정조 16년
傳于李得臣曰未肅拜參上宣傳官改差差代
정조 16년
兵批以鄭周誠爲北虞候李得江鄭宅昌爲宣傳官李潤默爲都摠經歷李彦敬爲羅州營將尹範會爲都摠經歷趙永祥爲訓鍊主簿
정조 16년
以公州營將望筒傳于申耆曰端川河東旣有限麥秋勿遷之命而官案至令付標則無端檢擬當該銓官從重推考望筒勿施捧納承旨亦爲推考無復兩銓更或如此當該銓官直施禁推之典以信朝令以重民事事分付
정조 16년
傳于李得臣曰當該承旨推考
정조 16년
傳于申耆曰兵曹判書從重推考
정조 16년
傳于李得臣曰兵判亦欲偏黨乎新資望筒欲擬時仕外三品則雖曰乏人若以特敎拔例擬入則其都目勿敍之居中者何關於翌年正月乎以未準朔爲拘則白弘鎭獨非限麥秋勿遷者乎當該堂上從重推考北虞候鄭周誠之叔姪同道終涉苟艱望筒斯速改付標以入
정조 16년
傳于李得臣曰備邊郞雖非實職參下他窠時無見窠而見其人甚勤幹備邊郞金翰周以宣傳官中一人權換事分付
정조 16년
傳于李得臣曰洪賢道之名旣可年前疎通時見之書付案頭者久矣年近七十登科近四十年作散近三十年而渠之名上猶餘二人未免尙今因循而所謂二人作散稍久年不過五六十則此人之收用烏可已乎昨年見其子上言益知其可矜今日見復職擬望雖已撥例點下而更思如許之類年前復職後今陞資下送豈可異同武兼洪賢道五衛忠壯忠翊將中作窠擬入仍令道臣依年前例起送而上來後草記亦依年前例爲之事分付
정조 16년
吏批九政以李尙德爲監察李顯昱爲中和府使
정조 16년
十政以李英遠爲珍山懸監朴志泓爲軍器正尹守翼爲司䆃僉正李榮祚爲監察鄭厚東爲平市主簿李東弼爲監察李輪爲靈嚴郡守柳河喆爲萬頃縣監
정조 16년
兵批以李文度爲都摠都事鄭時采爲訓鍊副正李雲祜爲都摠都事金儀祥爲訓鍊主簿徐潤載爲公州營將高景洙爲武兼宣傳官許浣備邊郞金翰周相換尹範勳爲中樞經歷金光郁爲守門將朴東秀楊達源爲武兼崔寅燮爲訓鍊主簿李德昇洪賢道爲守門將金志和爲武兼吳廷佐爲部將李基成爲守門將洪賢道爲忠壯將鄭治臣爲武兼韓祜增爲部將李得遠李毅和爲守門將訓鍊主簿首望柳光濂不喩沈應鎭曺允彦不喩崔鍚元趙永祥不喩朴弼漢金儀祥不喩張志遠崔寅燮不喩金復淵訓鍊主簿高景洙不喩武兼高景洙北虞候鄭周誠不喩趙雲祥以上改付標
정조 16년
以平安監司洪良浩狀啓道內尤甚之次邑飢口營邑私賑恐難終始支保今夏加分秏六千五百石零取用事令廟堂稟處傳于李得臣曰名以民事登聞況賙賑之形止乎雖非此事名以撥路反不如差使員古城僉使之卄七發程卄九到京寧有如許紀綱乎昨日漂胡事七日始入來今日賑資事六日始入來政院査處之啓雖已依施不可尋常處之令廟堂嚴査沿路諸道草記論勘此狀啓卽爲回啓此皆專由於撥路法式之蕩然愈往愈甚而然年前廟堂至有釐弊之節目而姑不啓下者或慮其反近於煩瑣而難行尙今留中則諸道擧行宜必惕念於朝令申嚴之下而犯科若前釐弊無期豈不寒心乎年前申飭以後犯科最甚道臣當分等處分而若不自畿營出給兩西豈可犯科若不自廟堂出給畿營亦豈可犯科先從畿撥各所査實後有司堂上及京畿監司中首犯及多犯處今日內摘發條列草記事招致備郞分付我國卽吏胥之國該堂雖欲漫應私囑該吏若能據法防塞則該堂雖欲爲之愧必不爲況節目等事新入之堂上何以知之乎前右相擧條卿其取見此後犯科先自廟堂之吏照法重治事一體言于大臣
정조 16년
李得臣以備邊司言啓曰因平安監司洪良浩狀啓有卽爲回啓之命矣取見其狀本則本道尤甚鐵山等五邑之次渭原等五邑及所屬十四鎭所抄饑口合爲九千二百十九口而賑穀四千九百七十八石零以今夏加分耗六千五百石零特許取用事爲請矣本道略干邑旣已營賑而列邑守宰或自願損廩或自願私賑本道道臣亦有所多般拮据則來頭接濟庶可無憂而以朝家視民如傷之政言之徒恃營邑之措置遂無國穀之區劃非所以仰紓宵旰憂勤之盛意加分耗旣與元穀有異若量宜劃給則在穀簿無見縮之患在饑民慰望哺之情就其中割五千石以付道臣使之細量緩急從便排比而深春存拔之際設令口數有添加於初頭抄出之數而所劃賑穀有所若干不足此則營邑所自備者亦足補缺若然則自正月初旬至五月十八日巡似無難繼之患矣以此分付該道道臣至誠賑救俾無一夫捐瘠之患何如傳曰允
정조 16년
李得臣以備邊司言啓曰因懸房市民內需司進排牛油事弊瘼所懷本司草記批旨內司屬等一竝捉來嚴杖査處事命下矣依下敎內需司所屬一竝捉來與懸房市民等嚴加査實則內司下屬所告內牛油每斤一錢五分上下自是前例故今亦依此上下則市民輩謂以比諸市直落本甚多不爲受去云市民等以爲今番牛油進排視前夥多而所受之價未兔太廉故果不卽受價云矣以此兩供無以憑覈試爲取來內司捧油之秤子較諸懸房納油之秤子則捧上之際稱錘不能平準斤量未免過濫從以點退消融居多市民之稱冤司屬之作弊專在於此故該司書員庫直等各別嚴杖此後則別具枰子二件各爲藏置使之捧納時相準事另加嚴飭而至於懸房市民則朝家之於典僕輩前後軫恤之德意極其優渥至有春夏闕屠秋冬充補之特敎則雖使渠輩無價進排所當擧行之不暇何敢以幺麽微瑣之物較挈價本之多少年年受去之定價反欲抵仰乃有此猥屑呼籲之擧乎紀綱所在萬萬痛駭狀頭人移法司照律嚴勘何如傳曰允泮漢雖頑其頑未有孚於司屬內司該吏降充館僕以懲作奸之弊可也
정조 16년
李得臣以兵曹言啓曰去冬三朔能麽兒考講時都摠府經歷尹弘心李熙燮都事具載厚沈弘祖訓鍊院判官韓師鎭李邦幹主簿金慶喆可圃署別提柳相文武臣兼宣傳官崔鍚元金宗鉉權宜一部將李榮大守門將李得遠金尙裕一次不通軍器寺判官李邦億通禮院引儀金星白訓鍊院判官權就一主簿李喜大安㢞司圃署別提金樂禧武臣兼宣傳官李道善孫仁寬南弼壽金復淵趙敬日部將李偃李衡民守門將楊達源二次不通訓鍊院主簿白翼鎭三次不通依定式竝從重推考何如傳曰允
정조 16년
尹行任以刑曹言啓曰因奎章閣檢校直閣徐榮輔所啓大臣家遣閣屬官存問以來事傳敎初不通報之兼吏待用牌嚴囚待下敎勘律事命下矣當該兼吏承政院書吏李仁大爲先嚴囚之意敢啓傳曰知道
정조 16년
義禁府啓目前水原中軍李運昌原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓其矣愚濫之罪考律勘放後草記爲良如敎又啓目咸昌前縣監羅烈原情云云問目內辭緣泛稱遲晩刑推得情何如判付啓所供雖直公法則有爲先削其職令道伯今月內充給公穀事嚴飭爲良如敎又啓目前承旨李敏采原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如啓該房雖曰李思祚承書者焉逭不能提醒之罪乎旣罷其職付過放送爲良如敎又啓目金川前郡守趙祥逵原情云云傳旨內辭緣泛稱遲晩刑推得情何如判付啓除刑推今日內照律勘放後草記爲良如敎
정조 16년
吏曹參議沈煥之疏曰伏以歲籥改舊邦籙維新社壇有事太廟如禮侵雪回鑾玉體益康殿宮溢延祥之慶臣民均胥悅之忱仍念臣於歲前大政猥忝東銓佐貳之席見聞寡陋格例生疎致煩飭敎合被重勘而特蒙聖恩止遞本職曾未竟日騎省之除旨繼降又經信宿伏奉前職仍任之命惶惑慙感躬無所措嗚呼如臣庸暗何以得我殿下每爲庇覆陶鎔之地之至此也適値親臨祈穀之際況忝奠幣酌酒之任臣雖有區區私義不遑自引奔走就列粗欲奉承乎聖上敬祀典嚴享儀之至意而顧其任則惶汗在背至於夤緣冒居尤非臣私計之所敢出也乃者政席有臺閣通擬之論而臣與長亞銓相對停當夫臺閣之通淸朝重制而銓注之所愼也臣先使郞官執筆乃閱官案而抄錄其中有物議當通云云者十數人則禮曹正郞崔命麟之名亦在抄中矣及夫兩司諸闕分等排望之際命麟則置之不擧者蓋爲一政之臺通旣多而久滯未通者亦多矣故容俟他時更聽公議耳遂以郞官所書草望傳授長銓旋卽正寫入啓而點下後乃視之掌憲一窠崔命麟之單通實非草望所書者也長銓之遽變前見輕改本望固爲慨然而臣亦不能再加提察以至自壞了銓法矣銓法旣乖物情遂惑譏斥之四至勢不可已也臣敢諉之曰事屬旣往而我無與焉晏然自掩復叨其職重壞聖朝銓法之至嚴不恤一世公議之可畏哉玆奉天牌不敢趨承仰暴當時事狀仍請臣佐銓不職之罪伏乞聖明亟令攸司先勘臣重律以警有位而命麟掌憲之望亦命勿施以明銓格焉臣無任瞻天屛營之至省疏具悉做錯在長堂所請依施爾其勿辭察職
정조 16년
壬子正月初四日申時上御重熙堂右承旨副摠管入侍時右承旨尹行任假注書崔致翼記事官洪樂游徐有聞副摠管徐龍輔以次進伏訖上敎龍輔曰古城今屬壯營自辟自此可以蘇弊耶龍輔曰然矣命書傳敎曰此時守令不可一刻曠官至於珍山如是曠官尤豈成說未及上來人勢難等待竝改差今日政差出待下批仍令當日辭朝左副承旨許遞前望單子入之出榻敎差祭兵曹堂上許遞前望單子入之出榻敎命續公事書判付訖命退承史以次退出
정조 16년
行都承旨洪明浩坐直行左承旨李得臣坐直行右承旨徐龍輔未肅拜左副承旨未差右副承旨柳文養在外同副承旨未差注書李海淸仕直一員未差假注書金乃默仕事變假注書任㸁仕
정조 16년
李得臣啓曰備邊司郞廳來言今日賓廳日次而大臣身病不得來會云矣敢啓傳曰知道
정조 16년
李得臣啓曰大司憲李致中執義李彦祐掌令尹致性持平成彦檝未肅拜掌令金寅變在外持平洪秀晩未署經監察茶時之意敢啓傳曰知道
정조 16년
李得臣啓曰禁衛營將官來言今日本營軍兵日次私習云矣敢啓傳曰知道
정조 16년
李得臣啓曰御營廳將官來言今日本廳軍兵日次私習云矣敢啓傳曰知道
정조 16년
洪明浩啓曰同副承旨申耆今日不爲仕進卽爲牌招何如傳曰許遞
정조 16년
以行左承旨李得臣禁推傳旨傳于洪明浩曰分揀
정조 16년
洪明浩啓曰新除授右承旨趙衍德時在全羅道光州牧任所斯速乘馹上乘事下諭何如傳曰許遞與未差之代前望單子入之待下批牌招察任
정조 16년
承旨前望單子入之柳文養金載翼落點
정조 16년
傳于李得臣曰同副承旨遞差
정조 16년
洪明浩啓曰新除授右副承旨柳文養時在平安道牛峴鎭任所斯速乘馹上來事下諭何如傳曰允
정조 16년
承旨前望單子入之徐龍輔落點
정조 16년
傳于徐龍輔曰右承旨入侍
정조 16년
兵曹口傳政事以金萬泰爲同知
정조 16년
傳于李得臣曰當該都事拿處
정조 16년
傳于徐龍輔曰當該坐直承旨禁推行首掌務及當該引儀亦令該府嚴問査實以聞事分付
정조 16년
傳于洪明浩曰左副事豈可曰項直萬萬無嚴寧有如許體貌疎戇雖其本性其在國綱焉逭重罪乎然貢顧舊僚之顔姑從末勘左副承旨李義鳳淮陽府使除授當日辭朝東大門留門卽刻出送時任府使遞付京職
정조 16년
吏曹淮陽府使李義鳳除授事承傳兵曹參知韓晩裕遞付京職
정조 16년
洪明浩啓曰臣與左副承旨李義鳳伴直矣纔已移拜淮陽府使出去伴直無人左承旨李得臣卽爲牌招何如傳曰允
정조 16년
以慶尙監司鄭大容狀啓固城縣令元永龜限麥秋姑爲仍任事令稟處事傳于徐龍輔曰民事旣如此則辭朝與否不須論依狀請限麥秋仍任南海一體仍任至於林懋遠特點以其監蔡之擧職也監察待窠復職元永龜虞候之代仍令該曹口傳差出
정조 16년
兵曹口傳政事以李寬會爲全羅兵虞候
정조 16년
李得臣啓曰二品以上翌日肅拜時該郞親授官敎自是古規而昨日刑曹判書李𡊠下批後官敎未及書出今日肅拜不得親授事未前聞有關後弊不可無警當該銓官從重推考何如傳曰允
정조 16년
以禁府都事李榮運拿處傳旨傳于李得臣曰許多都事以昨日特甄之人現告者所爲萬萬痛駭此等處焉敢膠守蠧例乎一經歷以下諸都事一竝拿處嚴囚待明朝捧供此傳旨勿施
정조 16년
以摠戎千摠望筒傳于李得臣曰仍任
정조 16년
李得臣以吏曹言啓曰今此宗廟春享大祭祭官中時無職名人員竝令該曹口傳付軍職何如傳曰允
정조 16년
洪明浩以備邊司言啓曰畿撥各所査實後首犯及多犯處摘發草記事命下矣依下敎捉致京營站撥將及撥卒各別査實則將卒所供皆以爲備局朝報封依定式三日封撥或有時急公事則不以定式爲拘而公事出來時或有書簡之竝付者元無非公事而專送書簡之事封物則尤無可論奎章閣壯勇營內醫院公事封有旨封依例傳撥擧行而此亦無封物出付之事京畿監營則高陽坡州長湍松都等處或公事或私通竝令撥所傳致此外無他可達之辭云矣渠等所招不可盡信搜入其撥所冊字使本司郞細閱詳準則其所置簿與其所供別無差錯年前申飭後首犯多犯姑無顯發至於畿營之稱以防僞私通竝令傳撥大係撥路弊端私通本非公事如有可通之事則使該邑邸人通之事面當然而不此之爲致令撥卒無休息之時事之無謂莫此爲甚此後則革其謬習之意分付畿營平安監營賑穀狀啓齎來陪持處亦爲査問其遲滯曲折則所告內以爲長湍招賢站坡州馬山站分水站謂以無馬終不出給不得已徒步作行以致差池云故試令納其所持草料則該營踏印着押草料中年月書以正月初一日矣怪而問之則對以草料成於初一日而渠則以初二曉頭離發云若然則初二離發間有三站徒步而能以初四朝前入京此則不可以遲滯爲言而狀啓中年月書以二十九日與草料相左致有此査問之擧其失則在於道伯之不能照檢不在陪持當該道臣從重推考京畿三站之無馬萬萬駭然京畿道臣亦爲從重推考三站撥將査實各別重治後馬匹登時入代無或如前疎虞之意分付何如傳曰允已料其如此今聞果然矣不然五百餘里豈有過七日入來之理乎大抵箕伯事可悶尋常文簿做錯如此則十邑賑口能兔一夫之塡壑乎益知文士疎於剸理矣揆以國體焉逭譴罷之典而今姑參酌其所自效之方惟在邑倅知懼而尙廉飢民賴活而奠土須令益加惕念事嚴飭分付至於撥路事所謂公事封是豈眞箇公事乎今番雖不必一一摘發此後付撥各司如有出付之簿自本司一閱可按時或與撥冊取來考較以憑虛實使朝令無至於抛置而兩西以此意亦爲嚴飭俾勿犯禁於爲私札專撥可也
정조 16년
兵曹口傳政事副司直洪聖淵李晩秀竝單付
정조 16년
李得臣以二所巡廳言啓曰去夜發巡至社稷墻外摘奸巡卒時牌將不知軍號故査問委折則渠是御營廳騎士而本營尙不頒布未得聞知云軍號法意何等嚴重而慢不致意任其懈弛莫重之地不傳軍號事未前有所關不輕該營大將不能察飭之罪令攸司稟處何如傳曰允
정조 16년
李得臣啓曰御營大將李邦一拿處事命下矣將兵之任不可一刻無摠察之人何以爲之敢稟傳曰傳旨姑爲留中令兵判爲先棍問該營首校及應問各人等卽令論理草記兼察及奪符更待下敎擧行
정조 16년
李得臣以兵曹言啓曰政院啓辭御營大將李邦一拿處事命下矣將兵之任不可一刻無摠祭之人何以爲之敢稟傳曰傳旨留中令兵判爲先棍問該營首校及應問各人等卽令論理草記兼察及奪符更待下敎分付事命下矣依傳敎御營廳行首敎鍊官崔泰嶸昨日巡邏牌將金國世軍號書給大將家入番敎鍊官朴仁浹巡邏京軍申光祜鄕軍呂余龍金大惡只等一竝捉致嚴加棍問則行首敎鍊官崔泰嶸所供內社稷巡邏及城門外巡邏例於軍號須布之前牌將各率鄕軍先到處所而京軍一名則待令於大將家受軍號轉通於牌將及軍士以爲行巡矣昨日社稷巡邏軍號頒布亦依例擧行云而矣身旣未目見故遲滯委折實爲不知云巡邏牌將金國世所供內矣身昨日以社稷巡邏牌將初昏率鄕軍二名先到當牌處所以待軍號之來矣人定後初更五點量巡將來到問其軍號故以軍號未到之意爲答而軍號則二更初京軍持來頒布此外無他可達之辭云京軍申光祜所供內矣身以昨日社稷當牌巡邏軍待令於大將家人定前入番敎鍊官書軍號以給故出門則已聞人定之聲矣忙到牌將所在處則幾至二更初而其間往來稍遠自致遲滯果無稽滯留延中間之事此外無他可達之辭云軍號書給敎鍊官朴仁浹所供內矣身以大將家入番敎鍊官軍號頒布次知擧行而昨日烽火時軍號來到故取覽于大將仍爲受出謄書一一頒布於各處而社稷則京軍申光祜持去其時則姑未人定而京軍出門之後非久人定若無中間遲滯之事則決無二更初始到社稷之理而京軍所告旣如彼丁寧渠則不爲遲滯云矣身晩時書給遲帶頒布之罪萬死無惜惶恐遲晩云鄕軍呂余龍金大惡只所供內矣身等以社稷巡邏軍士初次行巡之後京軍持軍號來到而以新番所致更點果未的知云矣軍號遲滯若非入番敎鍊官所爲則必是持去京軍之罪而敎鍊官則謂以頒布後非久人定京軍則謂以出門後已聞人定無論如此如彼若能嚴飭馳傳則雖於人定初持去初更三點內自可優到社稷巡邏所豈有拖至二更初之理乎以此推之則以其僻處之故初不嚴束任其緩緩傳去之狀昭不可掩該大將不察之罪在所難免而旣有論理草記之命爲先捧供以入之意敢啓傳曰觀此諸共推以事理該將臣難免不能檢飭之罪況社稷在街路僻遠處則其所申飭尤當另飭而如是遲滯豈非大將罪乎又況巡邏一事爲將臣者一有泛忽則餘事無足觀又況所重尤何等莫重處乎如許大將將焉用哉御營大將李邦一罷職牌將及鄕軍等別無更問之端分揀放送首校與該校令攸司各別照律嚴勘草記以爲諸將臣不知巡邏之嚴徒事偃便者之戒京軍卿其嚴治可也
정조 16년
李得臣以御營廳言啓曰去夜五更量楊州松山居幼學宋文遷犯夜被捉依例移送秋曹之意敢啓傳曰知道
정조 16년
李得臣以摠戎廳言啓曰依下敎本廳右部千摠金聖和仍任之意敢啓傳曰知道
정조 16년
李得臣以刑曹言啓曰因御營廳啓辭去夜五更量犯夜幼學宋文遷移送秋曹事命下矣依更數幼學宋文遷決笞三十度放送之意敢啓傳曰知道
정조 16년
李得臣以刑曹言啓曰因備邊司啓辭懸房市民敢以微瑣之物猥屑呼龥狀頭人移法司照律嚴勘事命下矣取考律文則大典通編訴冤條有曰事係微細可呈該司而冒濫上言者依越訴律論大明律越訴條曰若迎車駕申訴而不實者杖一百依此律懸房狀頭典僕黃致坤決杖一百放送之意敢啓傳曰知道
정조 16년
李得臣以刑曹言啓曰依下敎通禮院書員陳興基等五名捉來二品以上翌日肅拜時不爲通謁人員一一現告事各別嚴杖究問則渠等以爲二品以上每於除拜後敎旨未卽安寶不得親受於肅命時則或不無臚唱之權停初非創出謬例而然時日稍久不能一一記得只以昨年臘月後不爲臚唱行禮人工曹參判蔡緯夏副摠管李應爀曺允亨左尹徐有大禮曹參判李洪載指名現告而此五人各其所帶衙門初不以通謁待令之意知委故本院不得如例擧行云矣敢啓傳曰欲避先四拜之勞權除臚唱是豈士大夫所爲況非重臣則宰臣擧措若此眞所謂有辱朝廷此後翌日肅拜敎旨未及安寶肅單無得捧入事令政院知悉擧行雖令權除渠輩若能據例豈有是也各別加杖放送可也
정조 16년
李得臣以義禁府言啓曰時囚罪人李運昌原情公事判付內其愚濫之罪考律勘放後草記事命下矣李運昌傳旨內豈有如許無狀之人乎拿問處之罪取考律文則大明律制書有違條有曰稽緩制書者一日笞五十每一日加一等罪止杖一百大典通編追斷條有曰犯私罪杖一百決杖告身盡行追奪雜令條有曰王府決杖者代以金贖矣李運昌杖一百收贖告身盡行追奪放送何如傳曰允如有功議各減一等可也
정조 16년
李得臣以義禁府言啓曰時囚罪人趙祥逵原情公事判付內除刑推今日內照律勘放後草記事命下矣趙祥逵傳旨內雖以地方官言之渠在該邑但當一邊報營一邊領去焉敢越視秦瘠乎拿處罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣趙祥逵杖八十收贖奪告身三等放送何如傳曰允如有功議各減一等可也
정조 16년
李得臣以義禁府言啓曰李運昌杖一百收贖告身盡行追奪趙祥逵杖八十收贖奪告身三等照律草記批旨內如有功議各減一等事命下矣李運昌七代祖一錙扈聖原從功臣云功減一等杖九十收贖奪告身四等趙祥逵五代祖啓遠寧國原從功臣驪陽府院君異姓四寸親云功議各減一等杖六十收贖奪告身一等之意敢啓傳曰知道
정조 16년
洪明浩以義禁府言啓曰引儀鄭珪李厚植鄭璯等嚴問査實以聞事命下矣判義禁韓光會未肅拜同義禁洪聖淵差祭同義禁李洪載謂有身病屢度往復終不進參只有臣存中不得備員開坐令政院稟旨變通以爲擧行之地何如傳曰同義禁李洪載許遞
정조 16년
李得臣以義禁府言啓曰時囚罪人羅烈原情公事判付內所供雖直公法則有爲先削其職令道伯今月內充給公穀事嚴飭事命下矣所逋穀物今月內徵捧事嚴飭該道道臣而羅烈穀物收殺間姑爲仍囚之意敢啓傳曰草記及判付不啻相反充與徵語意楚越旣勘而仍囚尤可謂外題當該堂上推考該囚卽放此草記勿施可也
정조 16년
司直吳載純疏曰伏以三陽回泰百祿鼎新元子宮尺衣漸長臣民慶忭曷有其極仍伏念臣猥叨屢試蔑效之地重陷昧例壞格之科苟究其罪嶺海猶輕而聖度天大曲加涵容畢竟薄勘只止譴罷臣惶隕震駴屛伏俟命不意敍命旋降而十行恩綸辭敎鄭重闔門感激瞻天攅祝噫臣於政注之間觸事生疣僨誤之端不一而足而卽伏見吏曹參議沈煥之疏本則以大政時禮曹正郞崔命麟掌憲通擬事至謂臣以慨然誠不勝瞿然慙恧之至臣於伊時與亞三銓入侍開政之際有臺望新通之議而三銓錄示可通之人命麟之名在於掌憲議擬之中矣其間委折酬酢煩瑣不敢詳陳而臣錯料三銓之意且緣望筒入啓之時急未及更爲通議徑改草望終使銓格乖了原望勿施此專由臣疎率昏錯之致物情之惑譏斥之至固所甘心而身爲長官不能審愼自速咎戾至有僚堂之替引臣豈可以事屬旣往職名已鐫晏然泯默不思所以自靖乎臣於治疏將上之際又伏奉奎章閣提學仍任之命有罪未勘恩除荐降尤切悚懍之忱不知措躬之所也天牌儼臨不敢違逋隨詣祗肅而冒陳自劾之義仰瀆崇嚴之聽伏乞天地父母亟賜重勘以重銓法仍治瀆擾之罪以肅朝綱千萬幸甚臣無任云云答曰省疏具悉卿言亦然勿辭行公
정조 16년
壬子正月初五日未時上御重熙堂右承旨入侍時右承旨尹行任記事官李海淸洪樂游徐有聞以次進伏訖上曰御營大將姑勿出代都提調摠察從事官發牌聽傳敎出榻敎上曰右承旨許遞前望單子入之待下批待開門牌招出榻敎命退承史以次退出
정조 16년
都承旨未差行左承旨徐龍輔坐直右承旨李義弼坐左副承旨柳文養在外右副承旨申耆坐同副承旨尹東晩坐直注書李海淸仕直一員未差假注書金乃默仕事變假注書任㸁仕
정조 16년
徐龍輔啓曰大司憲執義掌令二員持平一員未差持平洪秀晩未署經監蔡茶時之意敢啓傳曰知道
정조 16년
徐龍輔啓曰禁衛營將官來言今日本營軍兵日次私習云矣敢啓傳曰知道
정조 16년
徐龍輔啓曰御營廳將官來言今日本廳軍兵日次私習云矣敢啓傳曰知道
정조 16년
傳于徐龍輔曰左承旨許遞令該曹口傳付軍職
정조 16년
兵曹口傳政事副司直李得臣單付
정조 16년
李義弼啓曰吏曹郞廳來言承旨有闕政事取稟傳曰政官牌招開政
정조 16년
傳于徐龍輔曰國有金石之典則一承宣焉敢壞毁乎前承旨李義鳳則雖以生疎寬恕凡大小絲綸有可以覆難之事先爲頒布仍又爭執古例卽然故近來申復舊例況陳箚臺臣遞差胡大事也洪明浩之昨夜擧措令人大恥還爲之矜憐如是之際只知效義鳳之爲可不念違越金石之典之爲死罪近來事外面觀之則無嚴皆若此而細究裏面一言而蔽之曰無識也明浩則新入院雖不知東西在堂后者若以法典之如此一言之則豈有昨夜徹宵酬應乎渠輩許多奸情欲嚴問處之昨日入直上下番翰林爲先下義禁府着枷嚴囚以待嚴問
정조 16년
傳于徐龍輔曰翰林洪樂游徐有聞着枷南間嚴囚
정조 16년
傳于徐龍輔曰前承旨申耆之乘機呈病萬萬無狀許差適副其願許遞前旨勿施其令入來仕進
정조 16년
傳于洪明浩曰聯箚諸臺一竝遞差未署經前臺諫許遞前望單子入之兩司前望單子入之大司憲丁範祖執義趙鍚穆掌令宋煥箕洪彦變持平崔顯重南必鍚大司諫曺允大司諫李殷模獻納金熙朝正言鄭魯榮金履喬落點
정조 16년
行都承旨洪明浩左副承旨申耆啓曰臺閣體例不輕而重苟或事關嚴討有所可言之端則固當齊會臺廳論列以啓而昨日兩司則不此之爲名以懲討之論而偃便在外聯陳一箚此不但有違於臺端故規其爲不誠之罪莫此爲甚如是而顧何能仰格聖心亟行天討也哉遞差之命猶屬寬典不可以此勘罪而止伏乞聖明嚴加處分以重臺體以恢言路焉臣明浩愚闇顚錯專昧格式只聽翰注輩違越慫慂之言應頒傳敎不爲承書自壞金石之典例致煩深夜之酬應臣罪至此萬殞猶輕竝此惶恐敢啓傳曰知道
정조 16년
傳于申耆曰金石之典本自至嚴申飭又何如則曾未幾何又有昨夜洪明浩事其人固不足責若以不足責置之其可曰有國法都承旨洪明浩爲先遠竄不待院啓渠以不能挽止自首目見堂上無前之駭擧袖手噤口徐有聞茂山府定配
정조 16년
傳于徐龍輔曰左承旨入侍
정조 16년
尹東晩啓曰卽者檢閱洪樂游謂有情勢纔已徑出所當直捧禁推傳旨而此與無端徑出有異推考警責何如傳曰允
정조 16년
尹東晩啓曰卽者檢閱李重蓮謂有館規陳疏徑出原疏纔已退却矣所當直捧禁推傳旨而此與無端徑出有異推考警責何如傳曰館規敢用於洪樂游徐有聞乎畏下位如畏虎狼不知瀆擾之爲罪乎萬萬無狀先削其職逐送本土
정조 16년
以徐有聞定配傳旨傳于尹東晩曰更思茂山以尤甚邑道臣狀請勿定配所雖之次邑亦有私賑處傍近稍實邑中移定配所事分付該府
정조 16년
申耆以義禁府言啓曰當直都事李榮運外其餘都事竝在拿處中本府入直都事公事回公都事無以推移都事拿處之代令該曹口傳差出以爲分排擧行之也何如傳曰今日政差出
정조 16년
以禁府都事望筒傳于申耆曰只上經歷一都事及昨日本府入直都事差代
정조 16년
有政吏批判書金文淳進參判未差參議沈煥之進行左承旨徐龍輔進以李義弼尹東晩爲承旨朴祐源爲吏曹參判趙宗鉉爲兼同義禁洪京斗嚴思勉爲義禁府都事李果爲魚川察訪鄭東愼爲直講固城縣令元永龜南海縣監金宗洙仍任事承傳
정조 16년
兵批判書李秉模進參判李在學入直參議安廷玹病參知韓晩裕未肅拜右副承旨申耆進以洪聖淵爲副摠管曺允亨爲同知姜必岳爲僉知金鍾翕爲都摠經歷副司直尹行任副護軍金爔洪賢道徐潤載李彦敬副司正許浣竝單付前營將申光輅吳文常金守基以上今降禦侮
정조 16년
洪明浩啓曰新除授右承旨李義弼同副承旨尹東晩卽爲牌招察任何如傳曰允
정조 16년
徐龍輔以弘文館言啓曰上番校理申獻朝下番修撰金羲淳俱以宗廟春享大祭祭官今日議政府肄儀時晝仕出去之意敢啓傳曰知道
정조 16년
申耆以兵曹言啓曰御營廳巡邏牌將軍號稽滯委折査實草記枇旨內觀此諸供推以事理該將臣難免不能檢飭之罪況社壇在街路僻遠處則其所申飭尤當另飭而如是遲滯豈非大將罪乎又況巡邏一事爲將臣者一有泛忽則餘事無足觀又況所重尤何等莫重處乎如許大將將焉用哉御營大將李邦一罷職牌將及鄕軍等別無更問之端分揀放送首校與該校令有司各別照律嚴勘草記以爲諸將臣不知巡邏之嚴徒事偃便者之戒京軍卿其嚴治可也事命下矣依傳敎巡邏牌將金國世鄕軍呂余龍金大惡只等放送行首敎鍊官崔泰嶸入番敎鍊官朴仁浹出付刑曹京軍申光祜嚴棍十五度之意敢啓傳曰知道
정조 16년
申耆以壯勇營言啓曰軍校奉足事體不輕而今於本營軍兵奉足文書全不照察致有落漏之擧事未前有極爲駭然軍餉色郞廳鄭致綏爲先汰去令該府拿問處之臣亦有不能檢飭之失萬萬惶恐恭俟重勘之意敢啓傳曰卿則從重推考郞廳拿處可也
정조 16년
尹東晩以刑曹言啓曰因兵曹草記御營廳首校與該校各別照律嚴勘草記事命下矣取考律文則大明律軍政條有曰不守紀律者杖八十制書有違條有曰凡奉制書有所施行而違者杖一百名例云二罪俱發以重者論御營廳行首敎鍊官崔泰嶸當該敎鍊官朴仁浹等依此律各嚴杖一百懲礪放送之意敢啓傳曰知道
정조 16년
尹東晩以刑曹言啓曰依下敎司謁韓相謙嚴刑三次絶島定配次爲先嚴囚之意敢啓傳曰慫慂之徐有聞奸狀査得無識之司謁何足責放送
정조 16년
尹東晩以義禁府言啓曰前檢閱徐有聞茂山府傍近稍實邑中移定配所事命下矣咸鏡一道無稍實邑何以爲之敢稟傳曰然則黃海道定配可也
정조 16년
尹東晩以義禁府言啓曰前都承旨洪明浩爲先遠竄事承傳啓下矣洪明浩全羅道金溝縣遠竄而以承傳內辭意俱罪目依例發遣府書吏押送配所何如傳曰允
정조 16년
禁府啓目通禮院行首引儀鄭珪掌務引儀李厚植當該引儀鄭璯等原情云云傳旨問目內辭緣游辭粧撰泛稱遲晩竝只刑推得情何如判付啓卿宰事貽羞莫甚渠輩何足責付過放送爲良如敎又啓目禁府都事徐洛修姜善鎭吳在鎭洪履簡李鎭熙金基豐金履恭徐澈修林淵浩等原情云云傳旨內辭緣泛稱遲晩竝只刑推得情何如判付啓竝只付過放送爲良如敎
정조 16년
壬子正月初六日申時上御重熙堂左承旨入侍時行左承旨徐龍輔記事官李海淸記注官金良倜承膺祚以次進伏訖上命讀公事書判付訖仍命退承史以次退出
정조 16년
都承旨未差行左承旨徐龍輔坐右承旨李義弼坐直左副承旨柳文養坐右副承旨申耆坐同副承旨尹東晩坐直注書仕直一員未差假注書金乃默仕事變假注書任㸁仕
정조 16년
徐龍輔啓曰大司憲丁範祖執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓答曰知道
정조 16년
申耆啓曰來十一日朝參日次矣敢稟傳曰待下敎爲之
정조 16년
尹東晩啓曰來十一日專經文臣殿講日次矣敢稟傳曰待下敎
정조 16년
尹東晩啓曰來十一日輪對日次矣敢稟傳曰待下敎
정조 16년
傳于徐龍輔曰左承旨右承旨同副承旨馳詣受香所奉審摘奸以來
정조 16년
尹東晩啓曰春帖子抄啓人中時無職名人令該曹口傳付軍職何如傳曰允
정조 16년
尹東晩啓曰春帖子製述人旣已抄啓矣弘文提學李秉模待開門牌招出韻科次何如傳曰允
정조 16년
李義弼啓曰左副承旨柳文養自鄕上來云卽爲牌招何如傳曰允
정조 16년
傳于徐龍輔曰臺諫前望單子入之
정조 16년
臺諫前望單子入之大司諫韓晩裕獻納李貞運正言李明淵落點
정조 16년
以忠淸監司朴宗岳啓本歲饌題給事傳于李義弼曰百歲老人加資及加給歲饌已有下敎諸道當依此擧行而文義前摠管申義淸係是曾經二品職而昨年登筵者歲饌比他老人之加給更加倍數輸送仍送衣資加資官敎亦令與諸老人官敎待開門口傳下批安寶下送公州前同知李光春年百一妻李氏亦年一百夫妻偕老俱享百歲史牒之所罕聞豈不稀異令道伯就而見之問其寢食之如何氣力之如何以其所見狀聞仍令地方官存問後食物衣資及宴需多數輸送以示朝家尊高年之意事回諭
정조 16년
以忠淸監司朴宗岳狀啓稷山縣殿牌偸去罪人限內旣未捕得前縣監李儒修罪狀令攸司稟處而殿牌謹遵聖敎敬造奉安事傳于李義弼曰名以鎭營凡爲跟捕以不捕爲事兵史兼兵史將焉用哉一竝爲先從重推考五鎭營將爲先削職兼營將及洪州營將勿罷令兵使大張威儀五鎭營將嚴棍懲治前有洪龍運事更有稷山事兩件中雖一件若不於更限之內捉納兵使及監司當重勘以此嚴飭回諭
정조 16년
大司諫曺允大啓曰臣言儀見識本不合於淸朝耳目之任且況落馬重傷轉側須人實無束帶供職之望伏承飭敎義分是懼不得不擔舁出肅而臣以前任平壤庶尹方在解由未出之中揆以格例自在當遞之科以此以彼其何可一刻蹲冒於臺次乎請命遞斥臣職答曰依啓
정조 16년
獻納金熙朝啓曰臣於見職豈有一分堪承之望哉飭敎之下狀分畏義雖不得不章皇出肅而僚員有嫌旣已引避則在臣廉隅決難獨自晏然以此情踪其何可一刻蹲冒於臺次乎請命遞斥臣職答曰依啓
정조 16년
正言金履喬啓曰臣言議知識本不合於淸朝耳目之任而伏承飭敎之截嚴雖不得不章皇出肅臣與獻納金熙朝有衆所共知之嫌同臺隨行非所可論以此情踪其何可一刻晏然於臺次乎請命遞斥臣職答曰依啓
정조 16년
尹東晩以成均館同知館事大司成意啓曰今正月初七自儒生上旬輪次當爲設行而大提學未差限內不得爲之之意敢啓傳曰歲謁展拜後卽當試取而春到記又當前矣今年適値式年宜有闊狹春到記及人日製當合設於殿庭以此預令知悉禮房承旨馳詣太學初一日朝食堂到記先爲收取以來
정조 16년
尹東晩以義禁府言啓曰前檢閱徐有聞黃海道定配事命下矣徐有聞黃海道平山府定配而以承傳內辭意具罪目出付畿營定將校次次罔夜押送配所之意敢啓傳曰知道
정조 16년
左承旨徐龍輔右承旨李義弼右副承旨申耆等疏曰伏以臣等卽伏見副修撰李晴到院之疏以昨日疏本之見阻喉院詆斥備至至曰將焉用彼又曰令人代羞末乃以譴罷爲請臣等竊不勝慙悚其在自靖之義不可厭然玆敢聯陳短章徑出禁扃伏乞聖明俯賜鑑諒亟遞臣之等職以謝人言仍治臣等擅離之罪以肅朝綱不勝幸甚以左承旨徐龍輔右承旨李義弼右副承旨申耆聯名上疏傳于徐龍輔曰還給
정조 16년
壬子正月初七日申時上御重熙堂左承旨入侍時行左承旨徐龍輔記事官李海淸記注官金良倜承膺祚以次進伏訖上曰王大妃殿進御人蔘一錢重粟米飮自今日初十日至一貼式煎入出榻敎命退承史以次退出
정조 16년
都承旨未差行左承旨徐龍輔坐右承旨李義弼坐左副承旨柳文養坐右副承旨申耆坐直同副承旨尹東晩坐直注書李海淸仕直一員未差假注書金乃默仕事變假注書任㸁仕
정조 16년
尹東晩啓曰大司憲丁範祖執義趙鍚穆掌令宋煥箕洪彦變持平崔顯重南必鍚俱在外監蔡茶時之意敢啓傳曰知道
정조 16년
申耆啓曰禁衛營將官來言今日本營軍兵日次私習云矣敢啓傳曰知道
정조 16년
申耆啓曰御營廳將官來言今日本廳軍兵日次私習云矣敢啓傳曰知道
정조 16년
尹東晩啓曰定例釐正堂上李秉模京畿監司徐鼎修依下敎來待矣傳曰知道
정조 16년
傳于申耆曰園行凡事雖一隷一民皆欲省弊而有益觀於釐成定例之擧朝家苦心至意庶可知之而隨駕三軍其數雖少軍兵則軍兵也吏隷各有盤纏軍兵則飯柴馬芻外人料馬糧姑無分給之例以予爲軍兵事事除弊之心豈便乎哉然園行凡事不欲煩於經費須有別般拮据亦可以便予心各營隨駕馬步軍料米馬太經費外區劃之道令廟堂議于兵判訓將論理草記訓局則洪奉朝賀有爲三軍自備防役條予自幼時熟聞之朝筵以此有酬酢於訓將者無論此條他條期使實惠下究事令大臣及定例釐正堂上知悉
정조 16년
以軍餉色郞廳鄭致綏拿處傳旨傳于尹東晩曰分揀
정조 16년
注書李海淸差祭代以蔡一祥爲假注書
정조 16년
傳于申耆曰以給糧事纔有下敎兵曹異於訓局則近四百校卒及二百餘馬匹甚夥然禁軍則五十人除番將別將都領隨駕其餘將校及標下軍視此省減事分付
정조 16년
傳于尹東晩曰傳命誤傳司謁令攸司科治
정조 16년
傳于申耆曰發遣吏郞諸執事淸齋與否摘奸以來
정조 16년
尹東晩以吏曹言啓曰今於老人加資啓下之後更考再昨年老人加資狀啓則文義前都摠管申義淸前以崇祿今已資窮而復以崇祿啓下公州前同知林斗安懷德前同知宋炳先俱以嘉義當陞資憲而復以嘉義啓下矣飭敎之下又未能照察前迷後錯罪上添罪伏地震越惶恐待罪而林斗安宋炳先則以資憲改付標以入申義淸則旣已資窮更無可加之階置之何如傳曰允卿則推考
정조 16년
柳文養啓曰問啓事命下矣問于吏曹判書金文淳處則以爲臣觸事昏憒專昧申義淸已加崇政之階今於加資單子誤以賞憲今加崇政書入入啓望單何等至重而自犯不察之罪至承問啓之命伏地惶懍不知所達云矣敢啓傳曰知道
정조 16년
尹東晩以吏曹言啓曰今此宗廟春享大祭祭官中時無職名人員竝令該曹口傳付軍職何如傳曰允
정조 16년
兵曹口傳政事副司果金履喬嚴耆
정조 16년
尹東晩以刑曹言啓曰傳命誤傳司謁令攸司科治事命下矣司謁李孝得係是出身移義禁府處之何如傳曰嚴杖二十度放送可也
정조 16년
大司諫韓晩裕啓曰臣見職鹵莾言議拙訥本不合於淸朝耳目之任況自諫院之長責任尤重夫豈有一分堪承之望而意外除命適下於禁直之際不得不中夜出肅而臣前任淮陽府使方在解由未出中揆以格例自在當遞之科其何可一刻蹲冒於臺次乎請命遞斥臣職答曰前諫長之避嫌依啓以解由兼實病也爾則勿拘察職
정조 16년
大司諫韓晩裕獻納李貞運啓曰近日諸臺之所秉執者卽沬飮之大義理而或詣臺而輕加斥退或陳箚而旋命遞改摧折臺閣已非淸朝之美事而至使當發之論必討之義閼而莫伸格而不擧公議久菀輿憤愈激如是而何望言路之洞開天討之亟行乎承宣之覆難其違越定式固有失矣而苟究其情則實出於憂憤之所激宜在所包容寬假而譴罰相續景色愁沮是豈臣等平日所仰望於聖明者哉顧今憲臺不備逆喆追孥之律姑未得齊聲仰請而至於日前非常之敎在臣等區區憂愛之忱有不容泯默者請前後臺臣承宣處分傳敎爲先一竝收還以光聖德焉新除授司諫李殷模時在京畿驪州地司憲府大司憲丁範祖時在江原道原州地執義趙鍚穆時在慶尙道尙州地掌令洪彦變時在京畿積城地掌令宋煥箕時在忠淸道懷德地持平南必鍚時在慶尙道尙州地持平崔顯重時在平安道魚川察訪任所請竝斯速乘馹上來事下諭答院曰不允下諭事依啓
정조 16년
壬子正月初八日辰時上御重熙堂左承旨與定例釐正堂上入侍時行左承旨徐龍輔記事官李海淸記注官金良倜承膺祚定例堂上李秉模趙心泰京畿監司徐鼎修以次進伏訖上曰今番園幸每欲以除弊省費爲主卿等必依此擧行而隨駕禁軍以百名磨鍊其中薄着者及貧殘之類竝勿擧論以强壯無病者使之隨駕軍馬亦於七百中擇其健實可也心泰曰今番園幸時隨駕別隊馬兵先厢馬步軍及挾輦軍御前前排大旗幟招搖旗各名色依昨年園幸時例先詣津頭各其信地聚待何如上曰依爲之出擧條鼎修曰水原府各樣戶役官用條給代之命實出朝家軫念本邑之聖意而聞己酉戶役通一境蕩減之數及庚戌辛亥兩年蠲減條俱爲見漏云事涉斑駁此亦一依當初下敎同爲給代似好故適因言端敢達矣上曰依爲之出擧條命退諸臣以次退出
정조 16년
都承旨未差左承旨李晩秀內閣直右承旨李義弼奉命出去左副承旨申耆坐直右副承旨安廷玹坐直同副承旨尹東晩坐注書李海淸差祭一員未差假注書金乃默仕蔡一祥仕直事變假注書任㸁仕
정조 16년
藥房提調吳載純右承旨李義弼啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
王大妃殿惠慶宮中宮殿藥房口傳問安答曰知道
정조 16년
尹東晩啓曰大司憲丁範祖執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
尹東晩啓曰禁衛營將官來言今日本營軍兵日次私習云矣敢啓傳曰知道
정조 16년
尹東晩啓曰御營廳將官來言今日本廳軍兵日次私習云矣敢啓傳曰知道
정조 16년
傳于李義弼曰傳香承旨馳詣宗廟永寧殿奉審摘奸以來
정조 16년
傳于申耆曰不爲仕進承旨許遞前望單子入之待下批牌招察任
정조 16년
承旨前望單子入之李晩秀安廷玹落點
정조 16년
傳于申耆曰兵曹堂上前望單子入之
정조 16년
兵曹堂上前望單子入之參議尹行任參知柳文養落點
정조 16년
傳于申耆曰差祭玉堂許遞前望單子入之
정조 16년
傳于安廷玹曰坐直承旨入侍
정조 16년
安廷玹以禮曹言啓曰卽接寧陵令所報則本陵來六朔朔望焚香香當於今十二日陵官一員祗受陪進而新除授參奉李炯方在黃海道瑞興地令今方入直受香無人云在外參奉李炯今姑改差其代卽令該曹口傳差出以爲祗受陪進之地何如傳曰口傳相換可也
정조 16년
吏曹口傳政事寧陵參奉李炯昌陵參奉鄭世淳相換
정조 16년
都承旨未差左承旨李晩秀坐直右承旨李義弼坐左副承旨申耆坐右副承旨安廷玹坐同副承旨尹東晩坐直注書李海淸仕一員未差假注書蔡一祥仕直事變假注書任㸁仕
정조 16년
申耆啓曰備邊司郞廳來言今日賓廳日次而大臣身病不得來會云矣敢啓傳曰知道
정조 16년
備忘記羅州營將李彦敬下直長弓一張長箭一部片箭一部筒兒一箇賜給
정조 16년
傳于尹東晩曰左副承旨同副承旨入侍
정조 16년
以御營廳習陣頉單子傳于申耆曰飭已行前大將李邦一敍用復授前任牌招受符
정조 16년
申耆啓曰御營大將李邦一時無職名令該曹口傳付軍職何如傳曰允
정조 16년
玉堂前望單子入之校理尹序東修撰權坪落點
정조 16년
傳于申耆曰兵曹參議尹行任解由勿拘
정조 16년
壬子正月初十日辰時上御重熙堂左副承旨同副承旨入侍時左副承旨申耆同副承旨尹東晩記事官李海淸記注官金良倜承膺祚以次進伏訖上命書傳敎曰承旨房仍仍命讀公事書判付訖命退承史以次退出
정조 16년
都承旨徐邁修坐左承旨李晩秀坐右承旨未差左副承旨申耆坐直右副承旨安廷玹坐直同副承旨未差注書李海淸仕直一員未差假注書蔡一祥仕事變假注書未差
정조 16년
申耆啓曰大司憲丁範祖執義趙鍚穆掌令宋煥箕洪彦燮持平崔顯重南必鍚俱在外監察茶時之意敢啓傳曰知道
정조 16년
安廷玹啓曰輪對官來矣敢啓傳曰入侍
정조 16년
傳于申耆曰右承旨入侍
정조 16년
傳于申耆曰都承旨前望單子入之待下批牌招察任
정조 16년
都承旨前望單子入之徐邁修落點
정조 16년
傳于徐邁修曰刑曹參議前望單子入之待下批牌招察任
정조 16년
刑曹參議前望單子入之李得臣落點
정조 16년
傳于申耆曰在外司諫許遞
정조 16년
傳于徐邁修曰兵曹參議聞有實𧏮許遞前望單子入之待下批牌招察任
정조 16년
兵曹參議前望單子入之尹東晩落點
정조 16년
傳于安廷玹曰近聞諸道癘病尙不寢止間有熾盛之處云當此農作之時言念民事豈勝憂念癘祭祝文令弘文提學撰進與香封分送諸道俾爲祗受可以設行處卽爲設行可以觀勢設行處使之觀勢設行事分付
정조 16년
申耆啓曰事變假注書任㸁身病猝重勢難察任改差何如傳曰允
정조 16년
以禮曹歲謁擇日草記傳于申耆曰歲後隆寒甚於歲前待稍解欲行歲謁之禮今日日寒倍甚於近日百官軍兵之冒寒陪衛未有甚於今年歲初況廟謁已行之南殿行禮吉日以望前後更爲推擇宮謁欲差先或同日行禮以待下敎事分付禮曹
정조 16년
申耆以吏曹言啓曰卽接江原監司尹師國所報則以爲平昌郡守李曾祐今年洽滿七十考例稟處云矣守令之年滿七十者不得莅任曾有定式依例改差何如傳曰允今日政差代仍令一兩日內下送可也
정조 16년
有政吏批判書金文淳進參判朴祐源進參議沈煥之進左承旨李晩秀進以李集斗爲校理曺允大申獻朝爲副校理朴天衡韓光植爲修撰李義弼爲刑曹參議申應顯爲掌樂提調尹行履爲軍器正鄭衡臣爲直講南羲老爲平昌郡守李冕膺爲司諫領籤秦泂單付前兵使元厚鎭李得濟前府使李集斗前庶尹曺允大以上降二資前郡守王漢禎瑞興府使金憙前府使朴天衡具綜黃州牧使張鉉國前郡守李得臣長淵縣監安宗厚以上降一資分養馬故失瘦降資事承傳
정조 16년
兵批判書李秉模進參判李在學病參議尹東晩病參知柳文養入直左副承旨申耆進以趙宗鉉洪秀輔白東俊閔台爀西溪君熠爲都摠管黃昇源姜五成李亨元爲副摠管李性喆爲都摠經歷尹範益權逴爲都摠都事成致鳳爲淸州營將尹宇大爲忠州營將李鎭邦爲尙州營將申德龍爲安興僉使僉知金爔副護軍李彦祐李永穆尹行履金寅燮副司直李致中黃昇源徐龍輔李祖承李喆模權以綱趙衍德李思祚金載翼朴瑞源金孝眞李德鉉成彦檝副司果金羲淳知事徐晦修徐秉德以上竝單付洪秀輔李寬爲知事李雲祜李文道爲宣傳官李毅和爲部將副司直尹行任尹序東李顯默金翰東副司果申馥權坪沈禹相副摠管閔台爀白東俊以上竝單付以具命德李道善爲都摠都事李得遠爲訓鍊主簿朴海濟爲武兼李賢運爲守門將
정조 16년
以吏曹奎章閣領籤望單子傳于申耆曰閣屬官差出例有薦狀啓目啓下然後越送該曹而今番則差出而不知啓目而不爲該曹望筒以薦壯啓下懸註近來內閣事皆如此一提學推考入直閣臣從重推考閣吏嚴治
정조 16년
以全羅兵虞候望筒傳于申耆曰已外任者竝與外任差代近於已甚此望筒勿施
정조 16년
以修撰韓光植牌不進罷職傳旨傳于安廷鉉曰只推
정조 16년
以京畿監司徐鼎修啓本判府事兪彦鎬祿俸不爲領受事傳于申耆曰更爲輸送事回諭